b'\n_START_ARTICLE_\nJochen Rindt\n_START_SECTION_\n\xc5\xbdivljenjepis\n_START_PARAGRAPH_\nKarl Jochen Rindt, bolj znan kot Jochen Rindt, je pokojni avstrijski dirka\xc4\x8d Formule 1, svetovni prvak v sezoni 1970, ki ga je kot za zdaj edini dirka\xc4\x8d v zgodovini osvojil posmrtno. Namre\xc4\x8d na treningu pred deseto dirko sezone za Veliko nagrado Italije ga je v enem najhitrej\xc5\xa1ih ovinkov v Formuli 1, Parabolici, nenadoma odneslo v za\xc5\xa1\xc4\x8ditno ograjo. Vzrok nesre\xc4\x8de je bil verjetno odpoved enega od zavornih diskov. Rindt je nato umrl na poti v bolni\xc5\xa1nico in tako je po Jimu Clarku Lotus v dveh letih izgubil \xc5\xbee drugega dirka\xc4\x8da. Do konca sezone so bile \xc5\xa1e \xc5\xa1tiri dirke, vklju\xc4\x8dno z Monzo in le Jacky Ickx s Ferrarijem je imel \xc5\xa1e mo\xc5\xbenost prehiteti Rindta. Toda Emerson Fittipaldi, drugi dirka\xc4\x8d Lotusa, je zmagal na predzadnji dirki sezone za Veliko nagrado ZDA in vzel Ickxu klju\xc4\x8dne to\xc4\x8dke, tako da je Rindtu le uspelo zadr\xc5\xbeati prednost in naslov.'